Uitbreiding van aanlyn kleinhandel verwelkomMinister Ebrahim Patel (Foto: Jairus Mmutle/GCIS) Minister Ebrahim Patel het te midde van druk uit talle oorde en dreigende regsaksies aangekondig dat amper alle kleinhandelprodukte nou aanlyn verkoop mag word. Alkohol en tabakprodukte mag egter steeds nie verkoop word nie. Patel, minister van handel en nywerheid, het gesê die nuwe regulasies is uitgereik na konsultasie met Nkosazana Dlamini-Zuma, minister van samewerkende regering en tradisionele sake, ingevolge die Rampbestuurwet. “E-handel kan ’n kritieke faktor wees om die ekonomie te heropen deur kontaklose transaksies, wat die beweging van verbruikers en aantal kopers in winkels kan verminder. Dit kan ook innovasie versnel, plaaslike vervaardiging ondersteun en toegang deur die informele mark en armer Suid-Afrikaners verhoog,” het Patel gesê. Die nuwe regulasies benadruk ook dat kliënte van e-handel moet sorg dat hulle ’n masker dra wat die neus en mond bedek wanneer hulle goedere van koerier- en afleweringspersoneel ontvang. Kliënte moet ŉ afstand van ten minste een en ’n half meter van koerier- en afleweringspersoneel handhaaf. Die DA het intussen Patel se ommeswaai verwelkom. Die party het gister hofstukke by die hooggeregshof ingedien om die rasionaliteit van drie van die afsonderingsregulasies te betwis, insluitend die verbod op e-handel. Volgens Dean Macpherson, die DA se woordvoerder oor handel en nywerheid, moet die minister egter nie geprys word omdat hy gedoen het wat duidelik die regte en logiese ding was om te doen nie. “Moenie ’n fout maak nie, dit is ’n vernederende ommekeer vir die minister nadat hy e-handel aanvanklik weens die irrasionele rede dat dit nie ‘regverdig’ was nie, verbied het. “Minister Patel moes ’n pynlike les leer dat burgers nie sy ideologiese waansin wat hy tans op ons afdwing, sal verdra nie, aangesien hy wil bepaal watter vryhede en regte mense moet geniet tydens die afsonderingstydperk.” Macpherson het gesê die DA hoop dat die jongste verwikkelinge die minister ook sal noop om die regulasies rakende klere en hoe dit gedra word, te wysig. Patel het erg onder skoot gekom nadat hy Dinsdag bepalings in die Staatskoerant afgekondig het waarin uitgestippel word watter kleredrag mense tydens vlak 4 van die afsonderingstydperk mag dra. Hemde kan byvoorbeeld gekoop word, mits dit onder ŉ baadjie of trui gedra word. ŉ Kortbroek is ook aanvaarbaar, maar dan moet dit met stewels en dik sykouse (“leggings”) gedra word. Skoene mag ook verkoop word, maar net as die tone bedek word.